Zarasų rajono savivaldybės taryba

SPRENDIMAS

DĖL TRANSPORTO PASLAUGŲ ORGANIZAVIMO, TEIKIMO, MOKĖJIMO UŽ ŠIAS PASLAUGAS DYDŽIO NUSTATYMO IR APSKAIČIAVIMO TVARKOS APRAŠo patvirtinimo

2024 m. liepos 25 d. Nr. T-143

Zarasai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 29 punktu, Lietuvos Respublikos socialinių paslaugų įstatymo 37 straipsnio 3 dalimi, ir atsižvelgdama į Vyriausybės atstovų įstaigos Vyriausybės atstovo Panevėžio ir Utenos apskrityse 2024 m. birželio 4 d. raštą Nr. S3-40(5.14 E) „Dėl Socialinių paslaugų įstatymo Nr. X-493 pakeitimo įstatymo įgyvendinimo“, Zarasų rajono savivaldybės taryba n u s p r e n d ž i a:

1. Patvirtinti Transporto paslaugų organizavimo, teikimo, mokėjimo už šias paslaugas dydžio nustatymo ir apskaičiavimo tvarkos aprašą (pridedama).

2. Pripažinti netekusiu galios Zarasų rajono savivaldybės tarybos 2023 m. rugpjūčio 31 d. sprendimą Nr. T-180 „Dėl Transporto paslaugų teikimo ir mokėjimo už paslaugas tvarkos aprašo patvirtinimo“.

3. Paskelbti sprendimą Teisės aktų registre ir rajono Savivaldybės interneto svetainėje www.zarasai.lt.

Savivaldybės merė	Nijolė Guobienė

PATVIRTINTA

Zarasų rajono savivaldybės tarybos

2024 m. liepos 25 d. sprendimu Nr. T-143

DĖL TRANSPORTO PASLAUGŲ ORGANIZAVIMO, TEIKIMO, MOKĖJIMO UŽ ŠIAS PASLAUGAS DYDŽIO NUSTATYMO IR APSKAIČIAVIMO TVARKOS APRAŠAS

I SKYRIUS

BENDROSIOS NUOSTATOS

1. Transporto paslaugų organizavimo, teikimo ir mokėjimo už paslaugas tvarkos aprašas (toliau – Aprašas) nustato transporto paslaugų teikimo atvejus, paslaugų gavėjus, kuriems gali būti teikiamos transporto paslaugos, šių paslaugų teikimo bei mokėjimo už transporto organizavimo paslaugas dydžio nustatymo ir apskaičiavimo tvarką, atleidimo ir sumažinimo nuo mokėjimo už transporto paslaugas atvejus Zarasų rajono savivaldybėje (toliau – Savivaldybė).

2. Transporto paslauga, teikiama pagal poreikius asmenims, kurie dėl negalios, ligos, senatvės turi judėjimo problemų ar senyvo amžiaus asmenims, socialinę riziką patiriančiam asmeniui (šeimai), kurių pajamos nepakankamos ir dėl to negali naudotis visuomeniniu ar individualiu transportu. Transporto organizavimo paslauga apima ir pagal individualius asmens poreikius teikiamą pagalbą, palydint asmenį iš jo namų iki transporto priemonės, iš jos iki tikslo objekto ir atgal.

3. Gauti transporto paslaugas turi teisę Savivaldybėje gyvenantys ir deklaravę gyvenamąją vietą arba įtraukti į gyvenamosios vietos neturinčių asmenų apskaitą Savivaldybėje Lietuvos Respublikos piliečiai bei užsieniečiai, tarp jų ir asmenys be pilietybės, turintys leidimą nuolat ar laikinai gyventi Lietuvos Respublikoje.

4. Transporto paslaugų skyrimą ir teikimą organizuoja Zarasų rajono socialinių paslaugų centras (toliau – Centras).

5. Transporto paslaugų teikimas organizuojamas Lietuvos Respublikos viešųjų pirkimų įstatymo nustatyta tvarka.

6. Jei transporto paslauga reikalinga tiems asmenims ir tais pavėžėjimo atvejais, kurie numatyti Pacientų pavėžėjimo paslaugų organizavimo ir teikimo tvarkos apraše, patvirtintame Lietuvos Respublikos Vyriausybės 2022 m. lapkričio 30 d. nutarimu Nr. 1196 „Dėl Pacientų pavėžėjimo paslaugų organizavimo ir teikimo tvarkos aprašo patvirtinimo“ (toliau – tvarkos aprašas), taikomos tvarkos aprašo nuostatos.

II SKYRIUS

TRANSPORTO PASLAUGŲ TEIKIMO ATVEJAI

7. Transporto paslaugos gali būti teikiamos vykstant į (iš):

7.1. gydymo ir reabilitacijos įstaigas, ortopedijos įmones, Gydytojų konsultacines komisijas, Asmens su negalia teisių apsaugos agentūros prie Socialinės apsaugos ir darbo ministerijos teritorinius skyrius, Techninės pagalbos priemonių centro teritorinius skyrius;

7.2. socialines paslaugas teikiančias įstaigas.

III SKYRIUS

TRANSPORTO PASLAUGŲ GAVĖJAI

8. Transporto paslaugos teikiamos:

8.1. vaikui su negalia, kuriam Asmens su negalia teisių apsaugos pagrindų įstatymo nustatyta tvarka (toliau – Įstatymas) nustatytas sunkaus ar vidutinio neįgalumo lygis, ir jį lydinčiam asmeniui;

8.2. suaugusiam asmeniui su negalia, kuriam Įstatymo nustatyta tvarka nustatytas dalyvumo lygis (iki 2023 m. gruodžio 31 d. nustatytas darbingumo lygis ar didelių specialiųjų poreikių lygis) nuo 0 iki 25 procentų, turinčiam judėjimo, regos funkcijų, protinio atsilikimo ar psichikos sutrikimų, ir jį lydinčiam asmeniui;

8.3. suaugusiam asmeniui su negalia, kuriam Įstatymo nustatyta tvarka nustatytas dalyvumo lygis (iki 2023 m. gruodžio 31 d. nustatytas darbingumo lygis ar vidutinių specialiųjų poreikių lygis) nuo 30 iki 55 procentų, turinčiam judėjimo funkcijų sutrikimų, ir jį lydinčiam asmeniui;

8.4. senyvo amžiaus asmenims, socialinę riziką patiriančiam asmeniui (šeimai), kurių vidutinės pajamos vienam asmeniui per mėnesį nesiekia 2,6 valstybės remiamų pajamų dydžio (toliau – VRP);

8.5. suaugusiam asmeniui ir senyvo amžiaus asmeniui, kuriems nenustatytas dalyvumas Įstatymo nustatyta tvarka ir kurie juda techninės pagalbos priemonių pagalba.

IV SKYRIUS

PRAŠYMŲ TEIKIMAS DĖL TRANSPORTO PASLAUGŲ SKYRIMO

9. Asmuo (vienas iš suaugusių šeimos narių), ar jo globėjas, rūpintojas, pageidaujantis gauti transporto paslaugas, ne vėliau kaip prieš 5 darbo dienas pateikia prašymą transporto paslaugoms gauti (1 priedas) Zarasų rajono socialinių paslaugų centro socialiniams darbuotojams (toliau – socialiniai darbuotojai).

10. Prie prašymo pateikiami šie dokumentai:

10.1. asmens tapatybę patvirtinantis dokumentas (pasas, asmens tapatybės kortelė ar leidimas laikinai gyventi Lietuvos Respublikoje). Įsitikinus asmens tapatybe, dokumentas grąžinamas jį pateikusiam asmeniui ir dokumento kopija nedaroma;

10.2. pensininko, asmens su negalia pažymėjimas (iki 2023 m. gruodžio 31 d. išduotas Neįgaliojo pažymėjimas);

10.3. vykimo tikslą patvirtinantys dokumentai (siuntimas į gydymo, reabilitacijos, socialinės globos įstaigą);

10.4. pažyma (-os) apie asmens (šeimos) pajamas už tris praėjusius mėnesius iki kreipimosi mėnesio.

11. Nurodytų 10 punkte dokumentų galima neteikti tais atvejais, kai reikiamą informaciją socialiniai darbuotojai gali gauti iš Valstybės registrų duomenų bazių.

12. Transporto paslaugas gauti pageidaujantis asmuo (vienas iš suaugusių šeimos narių) ar jo globėjas (rūpintojas) privalo pateikti teisingą ir išsamią informaciją apie kelionės datą, laiką, maršrutą. Jei paslaugos gavėjui reikalingos papildomos paslaugos (pagalba einant, lydėjimas gydymo įstaigoje), prašantysis transporto paslaugos privalo asmeniškai pasirūpinti lydinčiu asmeniu.

13. Prašymo užpildymo ir reikalingų dokumentų pateikimo klausimais asmenį (šeimą) ar jo globėją, rūpintoją konsultuoja socialiniai darbuotojai.

14. Asmeniui, sutikus mokėti visą (100 proc.) nustatytą transporto paslaugos kainą, pažymų apie pajamas pateikti nereikia.

15. Atstovaudami asmens (šeimos) interesus, prašymą gali pateikti socialinių paslaugų įstaigų darbuotojai, nevyriausybinių organizacijų atstovai, bendruomenės nariai, kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių) ar jo globėjas, rūpintojas negali to padaryti pats. Prašyme turi būti nurodyta tiksli informacija apie asmenį, kuriam reikalinga transporto paslauga, kelionės data, tikslas, laikas, maršrutas ir lydintis asmuo (jei yra).

V SKYRIUS

TRANSPORTO PASLAUGŲ TEIKIMAS

16. Socialiniai darbuotojai nustato asmeniui (šeimai) mokėjimo už transporto paslaugas dydį ir užpildo Aprašo 2 priedą ir apie tai žodžiu, telefonu, elektroniniu paštu ar kitomis priemonėmis informuoja asmenį (šeimą), ar jo globėją, rūpintoją.

17. Asmeniui (šeimai), ar jo globėjui, rūpintojui sutikus mokėti apskaičiuotą transporto paslaugos kainą, socialiniai darbuotojai Aprašo 2 priedą elektroniniu paštu pateikia transporto paslaugos teikėjui.

18. Transporto paslaugos teikiamos tik darbo dienomis.

19. Centro darbuotojas, atsakingas už socialinių paslaugų teikimą, suveda transporto paslaugų skyrimo ir mokėjimo duomenis į Socialinės paramos šeimai informacinę sistemą (toliau – SPIS).

VI SKYRIUS

MOKĖJIMO UŽ TRANSPORTO PASLAUGAS TVARKA

20. Mokėjimo už transporto organizavimo paslaugas dydis nustatomas atsižvelgiant į asmens (šeimos) pajamas, įvertinus asmens (šeimos) finansines galimybes. Mokėjimo dydis negali viršyti asmeniui (šeimai) teikiamų paslaugų išlaidų dydžio. Asmens (šeimos) mokėjimo už transporto organizavimo paslaugas dydis nustatomas vadovaujantis Vyriausybės ar jos įgaliotos institucijos tvirtinamu mokėjimo už socialines paslaugas tvarkos aprašu, kuriame nustatoma asmens (šeimos) finansinių galimybių vertinimo, mokėjimo už socialines paslaugas sąlygos, pajamų apskaičiavimas, bei šiuo Aprašu.

21. Asmeniui (šeimai), teisės aktų nustatyta tvarka gaunančiam (-iai) socialinę pašalpą, arba asmeniui (šeimai), kurio (-ios) pajamos (vidutinės šeimos pajamos, tenkančios vienam asmeniui) yra mažesnės kaip 2 VRP transporto organizavimo paslaugos teikiamos nemokamai, išskyrus socialinę riziką patiriančius suaugusius asmenis, ilgiau kaip mėnesį per kalendorinius metus gyvenančius socialinių paslaugų įstaigoje ir joje gaunančius socialinę priežiūrą, ir asmenis, gaunančius individualios pagalbos teikimo išlaidų kompensaciją, mokamą pagal Lietuvos Respublikos tikslinių kompensacijų įstatymą.

22. Atskaičius nustatytą asmens (šeimos) mokėjimo už transporto organizavimo paslaugas dalį, asmens mėnesio pajamos (vidutinės šeimos pajamos, tenkančios vienam šeimos nariui per mėnesį) negali likti mažesnės kaip 2 VRP dydžiai, o socialinę riziką patiriančio suaugusio asmens, ilgiau kaip mėnesį per kalendorinius metus gyvenančio socialinių paslaugų įstaigoje ir joje gaunančio socialinę priežiūrą, mėnesio pajamos negali likti mažesnės kaip 0,8 VRP dydžio.

23. Transporto paslaugos gavėjams apmokėjimas už transporto paslaugą skaičiuojamas pagal transporto priemonės spidometro rodmenis nuo transporto paslaugos teikėjo registruotos buveinės vietos iki išlaipinimo vietos, skaičiuojant nuvykimą ir transporto priemonės grįžimą, nepriklausomai nuo to, ar asmuo nuvyksta ir parvyksta, ar tik nuvyksta, ar tik parvyksta.

24. Mokėjimo už transporto organizavimo paslaugas dydis, atleidimo nuo mokėjimo ar jo sumažinimo už šias paslaugas tvarka ir atvejai:

24.1. kai asmens mėnesio pajamos (vidutinės šeimos pajamos, tenkančios vienam šeimos nariui per mėnesį) nuo 2 iki 2,5 VRP – 5 proc. mokėjimo dydžio pagal 1 kilometro tarifą;

24.2. kai asmens mėnesio pajamos (vidutinės šeimos pajamos, tenkančios vienam šeimos nariui per mėnesį) nuo 2,5 iki 3 VRP – 10 proc. mokėjimo dydžio pagal 1 kilometro tarifą;

24.3. kai asmens mėnesio pajamos (vidutinės šeimos pajamos, tenkančios vienam šeimos nariui per mėnesį) nuo 3 iki 4 VRP – 15 proc. mokėjimo dydžio pagal 1 kilometro tarifą;

24.4. kai asmens mėnesio pajamos (vidutinės šeimos pajamos, tenkančios vienam šeimos nariui per mėnesį) nuo 4 iki 5 VRP – 20 proc. mokėjimo dydžio pagal 1 kilometro tarifą;

24.5. kai asmens mėnesio pajamos (vidutinės šeimos pajamos, tenkančios vienam šeimos nariui per mėnesį) nuo 5 VRP ir daugiau – 30 proc. mokėjimo dydžio pagal 1 kilometro tarifą.

24.6. Asmuo (šeima), kurio (-ios) pajamos (vidutinės šeimos pajamos, tenkančios vienam asmeniui) yra didesnės kaip 2 VRP, pageidaujantis (-i), kad būtų sumažintas mokestis už transporto organizavimo paslaugas ar jos suteiktos nemokamai, pateikia laisvos formos prašymą Savivaldybės administracijos Socialinės paramos skyriui. Prašymai svarstomi Savivaldybės administracijos socialinių paslaugų organizavimo komisijoje (toliau – Komisija). Komisija savo sprendimu (protokolo išrašas) rekomenduoja Savivaldybės administracijos direktoriui sumažinti mokestį arba atleisti asmenį (šeimą) nuo mokėjimo už transporto organizavimo paslaugas šiais atvejais:

24.6.1. dėl didesnių nei 5 VRP dydžio gydymo išlaidų (pateikus tai įrodančius dokumentus);

24.6.2. po gaisro ar stichinių nelaimių patirtų nuostolių (pateikus tai įrodančius dokumentus);

24.6.3. po asmens (šeimos) pasinaudojimo transporto paslauga daugiau nei 2 kartus per kalendorinius metus.

24.7. Asmens (šeimos) atleidimas nuo mokėjimo ar jo sumažinimo už transporto organizavimo paslaugas įforminamas Savivaldybės administracijos direktoriaus įsakymu.

25. Transporto paslaugų gavėjai gali pasinaudoti transporto paslauga iki 2 kartų per kalendorinius metus, kitais kartais moka 100 procentų teikėjo nustatytos transporto paslaugos kainos.

26. Keletui asmenų vienu metu naudojantis mokama transporto paslauga, mokestis už suteiktą paslaugą dalijamas proporcingai iš paslaugą gavusių asmenų skaičiaus.

27. Asmuo už suteiktas transporto paslaugas nustatytą mokėjimo sumą sumoka transporto paslaugų teikėjui jo nustatyta tvarka.

VII SKYRIUS

PASLAUGŲ TEIKĖJO IR GAVĖJŲ TEISĖS IR PAREIGOS

28. Transporto paslaugomis pasinaudojęs asmuo privalo sumokėti transporto teikėjui už suteiktas paslaugas, o paslaugos teikėjas privalo asmeniui išduoti išrašytą sąskaitą faktūrą ar mokėjimo čekį už suteiktas paslaugas.

29. Paslaugos gavėjas turi laikytis susitarimo dėl vykimo laiko ir maršruto, o pasikeitus aplinkybėms apie tai informuoti transporto paslaugų teikėją ar socialinius darbuotojus ne vėliau nei prieš 1 dieną iki vykimo. Asmuo laiku neinformavęs dėl nevykimo transporto paslaugos teikėjo ar socialinių darbuotojų privalo sumokėti 50 procentų transporto teikėjo nustatytos transporto paslaugos kainos mokestį.

VIII SKYRIUS

BAIGIAMOSIOS NUOSTATOS

30. Transporto paslaugos teikėjas atsako už kokybišką transporto paslaugų teikimą, teisingą lėšų panaudojimą ir šio Aprašo nuostatų laikymąsi.

31. Socialiniai darbuotojai atsako už teisėtą transporto paslaugos skyrimą, teisingą mokėjimo už paslaugas apskaičiavimą.

32. Transporto paslaugos teikėjas atsakingas už gautų asmens (šeimos) duomenų konfidencialumą. Centro atsakingas specialistas – už transporto paslaugų skyrimo ir mokėjimo duomenų suvedimą į SPIS.

33. Transporto paslaugos gavėjas atsako už pateiktų duomenų tikrumą ir informacijos teisingumą.

34. Savivaldybės administracijos Socialinės paramos skyrius kontroliuoja šio Aprašo įgyvendinimą.

____________________________

Transporto paslaugų organizavimo, teikimo ir

mokėjimo už paslaugas tvarkos aprašo

1 priedas

(Prašymo skirti transporto paslaugas forma)

(Prašymą pateikiančio (arba atstovaujamo) asmens vardas, pavardė didžiosiomis raidėmis)
(gyvenamoji vieta) (ryšio palaikymo duomenys – telefonas/el. paštas)
(atstovaujančio asmens vardas, pavardė didžiosiomis raidėmis) (ryšio palaikymo duomenys – telefonas/el. paštas)

Zarasų rajono socialinių paslaugų centrui

PRAŠYMAS

SKIRTI TRANSPORTO PASLAUGAS

_________

(data)

Prašau skirti transporto paslaugas______________________________________________

_______________________________________________________________________________

_______________________________________________________________________________

_______________________________________________________________________________

Nurodyti motyvuotą priežastį_________________________________________________

_______________________________________________________________________________

Asmens (šeimos) vidutinės pajamos vienam asmeniui per mėnesį __________ Eur.

Tvirtinu, kad pateikta informacija yra teisinga ir sutinku mokėti už transporto paslaugas apskaičiuotą kainą.

Žinau ir sutinku:

1. Transporto skyrimo tikslais apie mane ir bendrai gyvenančius asmenis iš kitų institucijų bus renkama informacija.

2. Kad nuslėpus ar pateikus neteisingus duomenis, reikalingus transporto paslaugoms teikti, transporto paslaugos nebus teikiamos.

PRIDEDAMA:

1.	Asmens su negalia pažymėjimo (iki 2023 m. gruodžio 31 d. išduotą Neįgaliojo pažymėjimo) kopija, ___ lapas;

2.	Pensininko pažymėjimo kopija, ___ lapas.

3. Kita

(parašas) (vardas, pavardė)

_____________________________________

Transporto paslaugų organizavimo, teikimo

ir mokėjimo už paslaugas tvarkos aprašo

2 priedas

(Transporto paslaugas kainos skaičiavimo forma)

ASMENIUI (ŠEIMAI) TRANSPORTO PASLAUGOS

MOKĖJIMO DYDŽIO NUSTATYMAS

___________

(data)

Transporto paslaugos gavėjas_______________________________________________________

Maršrutas ______________________________________________________________________

Vykimo tikslas___________________________________________________________________

Vykimo data____________________________________________________________________

MOKĖJIMO DYDŽIO ASMENIUI NUSTATYMAS

Vidutinės pajamos vienam asmeniui per mėnesį, Eur
Vidutinės remiamos pajamos (VRP) asmeniui per mėnesį

Transporto paslaugos kaina __________Eur/1km

Asmenys moka už suteiktas transporto paslaugas:

Transporto paslaugos teikiamos nemokamai
Mokama už transporto paslaugas 5 % pagal 1 km tarifą
Mokama už transporto paslaugas 10 % pagal 1 km tarifą
Mokama už transporto paslaugas 15 % pagal 1 km tarifą
Mokama už transporto paslaugas 20 % pagal 1 km tarifą
Mokama už transporto paslaugas 30 % pagal 1 km tarifą

Socialinis darbuotojas ___________________________________________________________

(Parašas)	(Vardas, pavardė)

________________